Man wat glo op 3 in Welkom skiet dán weer in hof | Netwerk24
Deur André Damons 11 Februarie 2019 17:24
'n Man van Welkom in die Vrystaat wat na bewering op drie mense in 'n stuk veld geskiet het nadat een van die vroue nie met hom wou praat nie, moet weer Dinsdag in die landdroshof in Welkom verskyn.
Andries Petrus Viljoen (49) het Maandag vlugtig op aanklagte van poging tot moord en die besit van 'n ongelisensieerde vuurwapen in die hof verskyn.
Sy verhoor is tot Dinsdag uitgestel wanneer hy waarskynlik om borgtog sal aansoek doen.
Toe die vrou weier, het hy glo 'n pistool uitgehaal en op hulle geskiet terwyl hulle weggehardloop het.
Viljoen is Donderdag deur lede van die blitspatrollie van Welkom in hegtenis geneem nadat hy glo op twee vroue en 'n man in 'n veld in die Bedelia-woonbuurt geskiet het.
Sers. Sinah Mpakane, polisiewoordvoerder, het vroeër gesê die mense het omstreeks 14:30 in die veld gesit toe Viljoen hulle glo genader en daarop aangedring het om met een van die vroue te praat.
Lede van die blitspatrollie het op hul oproep oor die skietery gereageer en nadat die beamptes met die klaers gepraat het, het hulle na die verdagte gaan soek.
Ao. Aubrey Harmans van die blitspatrollie was op patrollie in Bedelia toe hy 'n voertuig gewaar wat pas by die beskrywing wat die klaers verskaf het.
Toe Harmans die voertuig probeer voorkeer, het Viljoen weggejaag en 'n jaagtog het ontstaan. Harmans kon uiteindelik daarin slaag om die voertuig voor te keer en toe hy die bestuurder deursoek, het hy 'n vuurwapen by hom gekry.
Volgens Mpakane het die polisielid ook agtergekom dat Viljoen 'n sleutel vir 'n wapenkluis het, waarna hy die man versoek het om na sy huis te gaan vir verdere ondersoek. By sy huurhuis het die polisie 'n ongelisensieerde jaggeweer en patrone gevind, waarna hy in hegtenis geneem is.